აშურ-უბალიტ I

აშურ-უბალიტ I — ასურეთიშ მაფა დოხოლაფირო ჯვ. წ. 1363-1328 წანეფს. რდჷ ერიბა-ადად I-შ სქუა. აშურ-უბალიტ I-ქ კონწარო დამარცხჷ მითანიშ მაფა შუტარნა III დო გადუდიშულჷ ასურეთი მითანიშ დომინაციაშე. ჸათე გომორძგუაშ უკულ, ასურეთიქ კინ გინირთჷ რეგიონალური შანულობაშ სახენწჷფოთ. აშურ-უბალიტ I-ქ დეხოლჷ ბაბილონეთის დო მუში ცირასქუა მუბალიტატ-შერუა ქიმიათხუ ბაბილონეთიშ მაფას, ბურნა-ბურიაშ II-ს. თინეფს ბაღანაქ გეურჩქინდეს - კარა-ჰარდაშიქ. მარა ბურნა-ბურიაშიშ ღურაშ უკულ, ბაბილონეთის ქიდიჭყჷ არეულობაქ. თიში მონძეშ, კარა-ჰარდაშიშ მეხჷ ეარყეს ანტი-ასურული ნძალეფქ დო თინა დოჸვილეს. საგამათ, აშურ-უბალიტ I-ქ ბაბილონეთიშა გემშეჭკირჷ დო ხვისტაშა გეშეჸონჷ კურიგალზუ II. მარა კურიგალზუქ ასურეთიშ მოხუჯექ ბრელს ხანს ვეჸუ. თიქ მინდომუ ასურეთიშე დისტანცირაფა დო მანწყუ ოურდუმე კამპანია ასურეთიშ მეხჷ. ასურალეფქ დამარცხეს კურიგალზუ II-შ ნძალეფი დო უკულ კონტრმენტებაშა გეგნორთეს, გემშართეს ბაბილონეთიშ ტერიტორიაშა დო ქიდეკინეს ცენტრალური მესოპოტამია. კურიგალზუ II-ქ ასურეთიწკჷმა ოთინჩალე ხეკულუა ქუდოდვუ, ჸეთი პიჯალეფით, ნამუეფით უმოსო ასურეთის ონწყუნდჷ.

აშურ-უბალიტ I-ქ დიპლომატიური ურთიართალა გაჭყჷ ეგვიპტეწკჷმა. თეს ადასურენს ამარნაშ არქივი, ნამუთ ეგვიპტეშ ფარაონეფიშ დიპლომატიური კორესპონდენცია რე. აშურ-უბალიტ I-შ უკულ ასურეთიშ ომაფე ხვისტაშა ეშართჷ თიში სქუაქ, ენლილ-ნირარიქ.

ქოძირით თაშნეშე
 ასურეთიშ მაფეფიშ ერკებული

ლიტერატურა
 აშურ-უბალიტ I WORLD HISTORY EDU-ის

კატეგორია:ასურეთიშ მაფეფი